വുഹാനിലെ കൊവിഡ് വ്യാപനം റിപ്പോര്ട്ട് ചെയ്ത മാധ്യമ പ്രവര്ത്തക ജയിലില് അതീവ ഗുരുതരാവസ്ഥയില് കൊവിഡ് വ്യാപനത്തിന്റെ ആദ്യ ഘട്ടത്തില് ചൈനയ്ക്ക് പറ്റിയ വീഴ്ചകള് റിപ്പോര്ട്ട് ചെയ്ത സിറ്റിസണ് ജേര്ണ്ലിസ്റ്റ് ഗുരുതരാവസ്ഥയില്. റിപ്പോര്ട്ടിന്റെ പേരില് 2020 ല് ചൈനീസ് അധികൃതര് ജയിലിലടച്ച യുവതി ജയിലില് നിരാഹാരം സമരം നടത്തി വരികയായിരുന്നു. ഇപ്പോള് ഇവരുടെ ആരോഗ്യം വളരെ മോശം നിലയിലാണെന്നാണ് ബന്ധുക്കള് പറയുന്നത്. ഷാങ് സാന് എന്ന 38 കാരിയാണ് ജയിലില് അപകടാവസ്ഥയിലുള്ളത്. മുന് അഭിഭാഷകയായ ഇവര് 2020 ഫെബ്രുവരിയിലാണ് വുഹാനിലെത്തുന്നത്. അന്ന് കൊവിഡ് വ്യാപകമായി പടര്ന്നു പിടിച്ച വുഹാനില് അധികൃതര്ക്ക് പറ്റിയ വീഴ്ചകള് റിപ്പോര്ട്ട് ചെയ്യാനെത്തിയതായിരുന്നു ഇവര്. തന്റെ മൊബൈല് ഫോണില് ഇതു സംബന്ധിച്ചുള്ള വീഡിയോകള് ഇവര് പകര്ത്തി. എന്നാല് 2020 മെയ് മാസത്തില് ഇവരെ ചൈനീസ് പൊലീസ് പിടികൂടി. ഡിസംബറില് ഇവര്ക്ക് നാലു വര്ഷത്തേക്ക് തടവ് ശിക്ഷയും വിധിച്ചു. ജയിലില് വെച്ച് ഇവര് നിരാഹാര സമരം തുടങ്ങി. നിലവില് ഇവരുടെ ആരോഗ്യസ്ഥിതി അതീവ ഗുരുതരമാണെന്ന് സഹോദരന് ഷാങ് ജു ട്വീറ്റ് ചെയ്തിട്ടുണ്ട്. അധികകാലം തന്റെ സഹോദരി ജീവനോടെയുണ്ടാവില്ലെന്ന് ഇദ്ദേഹം പറയുന്നു. ഭക്ഷണം ഉപേക്ഷിച്ച ഷാങിന് മൂക്കിലൂടെ ട്യൂബ് ഇട്ടാണ് ഭക്ഷണം നല്കുന്നത്. ഷാങിന്റെ സഹോദരന്റെ ട്വീറ്റിനു പിന്നാലെ അന്താരാഷ്ട്ര മനുഷ്യാവകാശ സംഘടനകള് വിഷയത്തില് ഇടപെട്ടിട്ടുണ്ട്. ഷാങിനെ ജയില് മോചിതയാക്കാന് ആനംസ്റ്റി ഇന്റര്നാഷണല് ചൈനീസ് സര്ക്കാരിനോട് ആവശ്യപ്പെട്ടു. ഷാങ് ഹായ് വനിതാ ജയിലിലാണ് ഷാങ് നിലവിലുള്ളത്. അവരെ കാണാനനുവദിക്കണമെന്ന് പല തവണ പറഞ്ഞിട്ടും ചൈനീസ് അധികൃതര് ഇതുവരെ പ്രതികരിച്ചിട്ടില്ലെന്ന് ബന്ധുക്കള് ആരോപിക്കുന്നു.